b'\n_START_ARTICLE_\nBacopa caroliniana\n_START_SECTION_\nBeskrivelse\n_START_PARAGRAPH_\nBacopa caroliniana har en krybende til opstigende og med tiden fladed\xc3\xa6kkende v\xc3\xa6kst. St\xc3\xa6nglerne er meget sk\xc3\xb8re, runde i tv\xc3\xa6rsnit og h\xc3\xa5rl\xc3\xb8se modsat stillede blade. Bladene er hele og tykke, bredt lancetformede og svagt sukkulente med hel rand. Begge bladsider er lysegr\xc3\xb8nne, men ved kraftig belysning bliver oversiden r\xc3\xb8dtonet._NEWLINE_Blomstringen sker i juni-august, hvor man kan finde blomsterne siddende i bladhj\xc3\xb8rnerne. De er 5-tallige og svagt uregelm\xc3\xa6ssige (kun \xc3\xa9t symmetriplan) med lysebl\xc3\xa5 kronblade._NEWLINE_Rodsystemet best\xc3\xa5r af hvide, tr\xc3\xa6vlede r\xc3\xb8dder. St\xc3\xa6ngler, der kommer i vedvarende kontakt med bundlaget, danner r\xc3\xb8dder fra bladhj\xc3\xb8rnerne._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,50 x 0,25 m (50 x 25 cm/\xc3\xa5r), heri ikke medregnet rodsl\xc3\xa5ende skud.\n_START_SECTION_\nHjemsted\n_START_PARAGRAPH_\nArten er udbredt i det syd\xc3\xb8stlige og sydlige USA, hvor den findes i lavvandede og delvist udt\xc3\xb8rrende moser (f.eks. the Everglades i Florida). Den er tilpasset livet i lavt ferskvand, men t\xc3\xa5ler b\xc3\xa5de surt vand og brakvand. Desuden form\xc3\xa5r den at vokse p\xc3\xa5 t\xc3\xb8rt land, n\xc3\xa5r blot joren er vedvarende fugtig._NEWLINE_arten vokser i sumpene i det sydlige Florida, hvor der opst\xc3\xa5r naturlige brande hvert 2. til 15. \xc3\xa5r, s\xc3\xa5dan at tr\xc3\xa6v\xc3\xa6kst bliver h\xc3\xa6mmet, sammen med bl.a. carolinsk azolla, Cladium jamaicense (en art af avneknippe), Eleocharis cellulosa (en art af sumpstr\xc3\xa5), Ipomoea sagittata (en art af pragtsnerle), Nymphoides cristata (en art af s\xc3\xb8blad), pr\xc3\xa6riehirse, Rhynchospora tracyi (en art af n\xc3\xa6bfr\xc3\xb8) og skruevallisneria\n_START_SECTION_\nAnvendelse\n_START_PARAGRAPH_\nArten bruges meget som en fordringsl\xc3\xb8s akvarieplante i opvarmede ferskvandsakvarier, hvor man tilmed kan opleve, at den s\xc3\xa6tter blomster dels p\xc3\xa5 skud, som h\xc3\xa6ver sig over vandet og dels p\xc3\xa5 neds\xc3\xa6nkede skud.'